སྤྱིར་བཏང་འཛམ་གླིང་ཤར་ནུབ་ཀྱི་སྙན་ངག་པ་དང་རྩོམ་པ་པོ་གང་མང་ཞིག་གིས་རང་ཉིད་ཀྱི་འདོད་མོས་དང་དགའ་ཕྱོགས་བསམ་བློའི་འཁྱེར་སྟངས་སོགས་རང་རང་སོ་སོ་ལས།དམིགས་ཡུལ་གཅིག་གྱུར་ཅིག་དང་འཚོལ་སྙེགས་འདྲ་མཉམ་མ་བྱུང་བའི་བྱེ་བྲག་ལས་དུས་རབས་སོ་སོ་དང་ལོ་རབས་རེ་རེའི་ནང་།སྙན་ངག་གི་མཚན་ཉིད་དང་གོ་དོན་སོགས་རིགས་དང་རྣམ་པ་མི་འདྲ་བ་རབས་དང་རིམ་པར་བཞགས་ཡོད་པས།ད་ལྟའི་ཆར་འཛམ་གླིང་ནང་སྙན་ངག་གམ་རྩོམ་ཡིག་གི་མཚན་ཉིད་ཀྱི་ཁ་གྲངས་ལ་ཚོད་དཔག་གིས་སྤྱི་བསྡོམས་བྱས་ན་ཕལ་ཆེར་ཁྲི་ཁ་ལོན་པར་ཉེ་རབས་ཤིག་བཤད་བཞིན་ཡོད་པ་ཡང་བདེ་དོན་ཞིག་ཡིན་ངེས་ཤིང་།དེ་བས་འབྱུང་འགྱུར་ཡང་སྙན་ངག་གི་མཚན་ཉིད་དང་གོ་དོན་སོགས་འདི་ལས་ཀྱང་མང་བ་ཞིག་འབྱུང་ངེས་ཤིང་འབྱུང་སྲིད་པ་ཞིག་ཀྱང་ཡིན་ཏེ།མ་གཞི་སྙན་ངག་ནི་འགྲོ་བ་མི་སོ་སོའི་དགའ་སྐྱོ་ཆགས་སྡང་སོགས་ཀྱིས་མཚོན་པའི་སེམས་ཀྱི་ཚོར་འདུ་སྣ་ཚོགས་གཞན་ལ་གསལ་སྟོན་བྱེད་པའི་ངག་གི་རྣམ་འབྱོར་ཞིག་ཀྱང་ཡིན་ལ།དེ་ནི་གང་ཟག་རང་རང་གི་མོས་པ་བཞིན་སྤེལ་ཆོག་ཆོག་གི་བྱ་བཞག་ཅིག་ཡིན་པ་ལས།སྟོན་པ་སུ་ཞིག་དང་གཞུང་ལུགས་གང་ཞིག་གིས་གཏན་ལ་ཕབས་པའི་གྲུབ་མཐའ་ག་གེ་མོའི་འཇོག་མཚམས་ལྟ་བུའམ།ཡང་ན་ལྷ་མི་གང་རུང་གིས་དབང་བསྒྱུར་འོག་བསྐྱར་བཟློས་དང་ཡང་བཟློས་ཁོ་ནས་འཁོར་སྐྱོད་བྱེད་དགོས་པའི་ལྷ་ཡི་རྔ་བོ་ཆེའམ་སྒྲ་བཟློས་འཕྲུལ་འཁོར་ལྟ་བུ་ཞིག་མིན་པར།ཉི་མ་རེ་རེ་བཞིན་མི་རེ་རེའི་ལུས་ངག་ཡིད་གསུམ་དང་ཆེས་ཁ་ཐག་ཉེ་བའི་སྤྱི་ཚོགས་འཚོ་བའི་ཁྲོད་ཀྱི་དགའ་སྐྱོ་ཆགས་སྡང་དང་ཚོར་འདུ་རག་རིམ་ལ་སྤྱི་ཆིངས་ཀྱིས་སྡོམ་ཚིག་བཞག་པ་ཙམ་མིན་པར།ཐོག་རེག་ཡོད་མེད་དང་མཚན་ཉིད་ཤེས་མིན་ལ་མ་ལྟོས་པར་གང་ལྟར་གཟུགས་ཅན་གཟུགས་མེད་སོགས་ཀྱི་བྱ་དངོས་གང་མང་ཞིག་གི་དབྱིབས་གཟུགས་དང་འགྱུར་འགྲོས་རྣམ་འགྱུར་སོགས།མིག་དང་རྣ་བས་མཚོན་པའི་རྣམ་ཤེས་དང་ཚོར་ཤེས་སོགས་དབང་པོ་གང་ཡིན་གྱི་མཐོང་ལམ་དང་དྲན་ལམ་དུ་མངོན་ཞིང་འཆར་བའི་མོད།རང་ཉིད་ཀྱིས་ངོས་འཛིན་བྱེད་ཕྱོགས་དང་བསམ་གཞིགས་ཀྱི་ནུས་པ་འདོན་ཐབས་སོགས་ཐུན་མོང་མ་ཡིན་པ་རེར་བརྟེན་ཏེ།རང་ཉིད་ལའང་ཡིད་ཀྱི་འགྱུར་བ་གཞན་དང་ཐུན་མོང་མ་ཡིན་པ་རེ་འབྱུང་བ་དང་།དེ་ལས་སེམས་ཀྱི་ཚོར་བ་དང་ལུས་ཀྱིས་མྱོང་བའི་རྣམ་འགྱུར་ཡང་ཐུན་མོང་མ་ཡིན་པ་ཡོད་ངེས་པས་ན།དེ་དག་ཡང་ཇི་བཞིན་སྟོན་པའི་སྔོན་མེད་ཀྱི་སྙན་ངག་གསར་པ་ཡང་གང་མང་ཞིག་འབྱུང་ངེས་ཤིང་འབྱུང་རུང་བ་ཞིག་ཀྱང་ཡིན།རྒྱུ་མཚན་དེས་ན་སྙན་ངག་ནི་ཉིན་རེ་ནས་ཉིན་རེ་བཞིན་གསར་བ་དང་གསར་རྐྱང་དག་དག་སྔོན་མེད་དང་ད་ཡོད་ཀྱི་རྣམ་པའི་ཐོག་ནས་ཆར་རྗེས་ཀྱི་ཤ་མོ་བཞིན་ཐོན་ཡོང་བས།སྙན་ངག་གི་མཚན་ཉིད་དང་གོ་དོན་ཡང་།སྔ་མའི་སྔ་མ་དང་།རྙིང་པའི་རྙིང་པས་མི་ཆོག་ཅིང་མི་ཁྱབ་པར།གསར་པའི་གསར་པ་རྐྱང་རྐྱང་སྔོན་ཡོད་ལས་ཀྱང་མང་བ་དང་རྒྱས་པ་ཞིག་འབྱུང་ངེས་པ་དང་འབྱུང་དགོས་པ་ཞིག་ཀྱང་ཡིན་པས།ཁོ་བོས་ཀྱང་ཁ་སྣོན་དང་ཁ་གསབ་ཀྱི་དོད་དུ་སྙན་ངག་གི་མཚན་ཉིད་གསར་བ་ཞིག་བཞག་ཡོད་པ་འདི་ནི།གནའ་བོའི་སྙན་ངག་གི་སྦྱོར་བ་བརྩམས་པ་ནས་ཉི་མ་དེ་རིང་གི་བར་བྱུང་བའི་སྙན་ངག་སྤྱི་ཡོངས་ལ་ཆེས་ཁྱབ་ཤོས་དང་མཚོན་ཤོས་ཀྱི་མཚན་ཉིད་དང་གོ་དོན་ཡིན་པའི་ཡིད་ཆེས་དང་གདེང་ཚོད་ནི་མགོ་བོ་རྒྱན་དུ་འཇོག་ཕོད་པའི་ཚད་དུ་སླེབས་ཡོད་ཅེས་སྨྲ་བར་སྤོབས་སོ།